次韻允迪祕監同年所寄會稽唱酬之什
作者：沈與求
朝代：宋

paragraphs: 秋鴻度寥廓，天遠勞目送。
燕雀各有謀，墮此朝餔供。
平生江海游，往事恍如夢。
簮裳彊結裹，翰墨困嘲弄。
一官冗不治，匹馬旁無從。
迷行落小劫，直意識大洞。
似聞脯麒麟，頗欲翳鸞鳳。
眼無行祕書，此語誰與共。
貧知世路艱，老覺交情重。
功名等戲劇，射覆偶微中。
龍媒駕鼓車，款段朱絲鞚。
南游探禹穴，聊得登覧縱。
時危要奇策，塗窮勿長慟。
相期論少卑，材大古難用。